UDHËZIM
Nr. 7, datë 15. 5.2018

PËR KRITERET DHE NIVELIN E VLERËSIMIT, SI DHE DETAJIMI I PIKËSIMIT PËR TË GJITHA KATEGORITË UJORE NË UJËRAT E BRENDSHME PËR PROCEDURËN E KONKURRIMIT PUBLIK

Në mbështetje të pikës 4, të nenit 102, të Kushtetutës, nenit 32, dhe të pikës 3, të nenit 52, të ligjit nr. 64/2012, datë 31.5.2012, “Për peshkimin”, si dhe pikës 19, të vendimit të Këshillit të Ministrave nr. 712, datë 31.7.2013 “Për përcaktimin e procedurave të konkurrimit publik për të drejtën e peshkimit në ujërat e brendshme të Republikës së Shqipërisë”, i ndryshuar,
UDHËZOJ:

KREU I
PROCEDURA E KONKURRIMIT

1. Procedurat e konkurrimit publik për zhvillimin e aktivitetit të peshkimit, kryhet nga Komisioni i Vlerësimit të Kërkesave, i ngritur me urdhër ministri, i cili ka detyra të përcaktuara në VKM-në nr. 712, datë 31.7.2013, “Për përcaktimin e procedurave të konkurrimit publik për të drejtën e peshkimit në ujërat e brendshme të Republikës së Shqipërisë”, i ndryshuar.
2. Drejtoria që mbulon peshkimin, grumbullon, regjistron e verifikon kërkesat e ardhura për zhvillim aktiviteti të peshkimit sipas zonave ujore. Zonat ujore, pasi seleksionohen dhe kategorizohen, renditen në listën për shpallje për konkurrim publik. Për zonat ujore kur nuk ka kërkesa për zhvillim aktiviteti, ministria njofton bashkinë/drejtorinë e ujitjes dhe të kullimit për shpalljen e konkurrimit publik për ujëmbledhësin përkatës. Kur institucioni që administron ujëmbledhësin nuk përgjigjet brenda 45 ditëve për këtë njoftim, ministria shpall konkurrimin.
3. Drejtoria që mbulon peshkimin krijon një data-bazë elektronikë të të gjitha kërkesave të ardhura duke specifikuar emrin e kërkuesit, datën, zonën, llojin e aktivitetit të kërkuar, si dhe mbylljen e praktikës.
4. Njoftimi për botim për konkurrim publik për ushtrimin e aktivitetit të peshkimit shpallet 2 herë në Buletinin e Njoftimeve Publike dhe përmban të dhënat për zonën ujore, pikët vlerësuese për elementet e konkurrimit, dokumentacionin (plan-biznesin) që duhet të paraqesin konkurrentët, si dhe vendin, datën dhe orën e paraqitjes së dokumentacionit. Data e konkurrimit të jetë jo më parë se 7 (shtatë) ditë kalendarike nga data e botimit të fundit.
5. Drejtoria e Shërbimeve të Peshkimit dhe Akuakulturës (DSHPA), mban një listë (që përditësohet vazhdimisht) të subjekteve që rezultojnë kundërvajtës i legjislacionit në fushën e peshkimit dhe/ose debitorë, me qëllim që të mbahet parasysh në fazën e shqyrtimit të dokumentacionit për konkurrim nga ana e Komisionit të Vlerësimit të Kërkesave.
6. Lista finale e objekteve ujore e përgatitur nga drejtoria që mbulon peshkimin, si dhe lista e subjekteve fituese, dërgohet për publikim në Buletinin e Njoftimeve Publike nëpërmjet Sektorit të Prokurimeve Publike.

KREU II
KËRKESAT DHE DOKUMENTACIONI PËR SUBJEKTET KONKURRUES

7. Të gjitha subjektet e interesuara që paraqiten për konkurrim, sipas kategorive ujore të shpallura dhe llojit të aktivitetit, duhet të paraqesin në ministri një plan-biznes të plotë për zhvillimin e veprimtarisë së synuar, duke përfshirë të dhëna personale të subjektit, si: NIPT-i, ID-ja, numri i kontaktit, si dhe të dhëna për nivelin e investimit e të punësimit, duke konsideruar statusin mjedisor të zonës, sipas aneksit 1 që i bashkëlidhet këtij udhëzimi dhe është pjesë përbërëse e tij.
8. Dokumentacioni (plan-biznesi) i kërkuar sipas pikës 7 të këtij udhëzimi, duhet të paraqitet nga subjektet e interesuara në adresën e mëposhtme: “Ministria e Bujqësisë dhe Zhvillimit Rural”, bulevardi “Dëshmorët e Kombit”, nr. 2, Tiranë, në zyrën e protokollit të kësaj ministrie. Zarfi të jetë i mbyllur me mbishkrimin: “Për konkurrim publik” (emri i zonës ujore dhe kategorisë për të cilën bëhet kërkesa), si dhe të mos hapet përpara datës dhe orës në të cilën është caktuar konkurrimi për zonën dhe kategorinë ujore në fjalë.
9. Për qëllime identifikimi, aplikuesi sipas statusit përkatës (person fizik/ juridik), duhet të paraqitet para Komisionit të Vlerësimit të Kërkesave me kartë identiteti/ pasaportë biometrike. Në rastet kur personi përfaqëson një subjekt fizik/ juridik, ai duhet të jetë i pajisur me prokurë të nënshkruar nga personi që kërkon të përfaqësohet. 

KREU III
KRITERET E KONKURRIMIT 
DHE TË VLERËSIMIT

10. Kriteret e konkurrimit, për të gjitha kategoritë ujore, janë:
a) Niveli i investimit, në raport të drejtë me kapacitetet dhe resurset e zonës ku do të zhvillohet aktiviteti;
b) Niveli i prodhimit; 
c) Niveli i punësimit;
d) Në rast klasifikimi me pikë të barabarta, eksperienca në aktivitetin për të cilin konkurrohet ka përparësi.
11. Nivelet e vlerësimit, shprehur me pikë:
Nivelet maksimale të vlerësimit, për të gjitha kategoritë ujore, janë:
a) Niveli i investimit  	40 pikë;
b) Niveli i prodhimit  	30 pikë; 
c) Niveli i punësimit  	30 pikë.
Vlerësimi me pikë do të realizohet sipas formulës në aneksin 2, bashkëlidhur këtij udhëzimi.

KREU IV
DETYRAT E KOMISIONIT TË VLERËSIMIT TË KËRKESAVE

12. Komisioni i Vlerësimit të Kërkesave, në përmbushje të detyrimeve të tij, kryen procedurat e mëposhtme:
a) Hap, në prani të konkurrentëve, zarfin me dokumentacionin e paraqitur prej tyre, duke bërë të njohura të dhënat kryesore që përmban dokumentacioni i dorëzuar.
b) Verifikon për subjektin konkurrues:
i) nëse është i regjistruar në QKB, përfshirë NIPT/NUIS dhe ekstraktin historik të subjektit fizik/juridik (nëpërmjet faqes zyrtare të QKB-së);
ii) verifikon, nëpërmjet DSHPA-së, nëse subjekti kërkues është dënuar ose jo, nëse është në procedurë për shkelje ligjore në peshkim dhe/ose është debitor.
c) Kryen procesin e vlerësimit të dokumentacionit të paraqitur edhe në rastin kur për objektin ujor të shpallur për konkurrim është paraqitur një konkurrues i vetëm, sipas tabelës për kriteret dhe nivelin e vlerësimit, në aneksin 2 bashkëlidhur këtij udhëzimi.
ç) Harton procesverbalin e zhvillimit të procedurës së konkurrimit, ku përshkruhen pjesëmarrësit, konkurrentët e skualifikuar dhe arsyet e skualifikimit, si dhe renditjen e subjekteve të kualifikuara sipas vlerësimit me pikë.
d) Shqyrton dokumentacionin e paraqitur brenda 20 (njëzet) ditëve kalendarike dhe vlerëson me pikë sipas çdo elementi konkurrimi dhe përcaktimeve të shpallura në njoftim. 
dh) Para lidhjes së kontratës me subjektin fitues, verifikon online:
- vërtetimin për sigurimet shoqërore dhe shëndetësore për tatimpaguesit E-Sig 02a;
- vërtetimin për sigurimet shoqërore dhe shëndetësore për individët, formulari E-Sig 03a;
- vërtetimin për shlyerjen e tatimeve dhe taksave;
- vërtetimin e gjendjes gjyqësore (dëshminë e penalitetit).
e) Paraqet te ministri, brenda afatit të përcaktuar në shkronjën “d” të kësaj pike, raportin përmbledhës për zhvillimin e konkurrimit, së bashku me procesverbalin e vlerësimit dhe listën e konkurruesve, të renditur sipas pikëve të fituara, për të kërkuar miratimin e procedurës.
ë) Pas miratimit të raportit përmbledhës, Komisioni i Vlerësimit të Kërkesave i paraqet ministrit njoftimin e fituesit, për të vijuar me nënshkrimin e kontratës me subjektin fitues.
f) Shpall subjektin/et fitues/e. Njoftimi për shpalljen e fituesve vendoset në këndin e njoftimeve të ministrisë, si dhe dërgohet për publikim në Buletinin e Njoftimeve Publike.

KREU V
DISPOZITAT E FUNDIT

13. Pas përfundimit të procedurave të sipërpërmendura, titullari i institucionit ose i deleguari prej tij, lidh kontratën për zhvillimin e veprimtarisë së kërkuar dhe të miratuar në procesin e konkurrimit me subjektin fitues brenda 30 (tridhjetë) ditëve kalendarike nga dita e shpalljes së fituesit në Buletinin e Njoftimeve Publike.
14. Kontratat për zhvillimin e aktivitetit të peshkimit përgatiten nga drejtoria që mbulon peshkimin, sipas modelit të kontratës tip të miratuar me urdhër ministri. Zbatimi i kushteve të vendosura në kontratë, është objekt monitorimi nga grupi i punës i ngritur me urdhër ministri.
15. Udhëzimi nr. 3, datë 10.2.2015, “Për kriteret dhe nivelin e vlerësimit, si dhe detajimi i pikësimit për të gjitha kategoritë ujore në ujërat e brendshme për procedurën e konkurrimit publik”, shfuqizohet me hyrjen në fuqi të këtij udhëzimi.
16. Ngarkohet Komisioni i Vlerësimit të Kërkesave, drejtoria që mbulon peshkimin në MBZHR dhe DSHPA ,për zbatimin e këtij udhëzimi.
Ky udhëzim hyn në fuqi pas botimit në Fletoren Zyrtare. 

MINISTRI I BUJQËSISË DHE 
ZHVILLIMIT RURAL
Niko Peleshi

ANEKSI 1
MODELI STANDARD I HARTIMIT TË PLAN-BIZNESIT

A. PJESA PËRSHKRUESE E PLANIT TË BIZNESIT
 
1. HISTORIKU I AKTIVITETIT EKZISTUES 
 1.1 Aktiviteti tregtar, nëse ka.
...................................................................................................................................................... 
 1.2 Struktura e pronësisë. 
...................................................................................................................................................... 
 1.3 Përshkrim i burimeve të financimit.
..................................................................................................................................................... 
 1.4 Niveli i punësimit.
...................................................................................................................................................... 
 1.5 Performanca e aktivitetit nëse ka për tri vitet e fundit, si dhe perspektiva e së ardhmes për biznesin në fjalë.

2. PËRSHKRIMI I PROPOZIMIT 
 2.1 Paraqitni me një përshkrim të shkurtër një panoramë të përgjithshme të propozimit dhe shpjegoni arsyet tuaja përse dëshironi të merrni përsipër projektin.

...................................................................................................................................................... 

...................................................................................................................................................... 
3. PROJEKTI TEKNIK I INVESTIMIT TË PROPOZUAR 
3.1 Teknologjia, procesi i prodhimit të propozuar dhe niveli i zënies/prodhimit peshkut.
...................................................................................................................................................... 
3.2 Ndërtimi/rikonstruksioni, nëse ka.
...................................................................................................................................................... 
3.3 Pajisjet e nevojshme.
...................................................................................................................................................... 
4. DETAJET FINANCIARE TË PROJEKTI TË RI TË PROPOZUAR
4.1 Përmbledhje e kostove dhe financimit.
...................................................................................................................................................... 
4.2 Komente për parashikimet e të ardhurave dhe fitimit.
 ................................................................................................................................................... 

A. UDHËZIM MBI PLOTËSIMIN E PJESËS PËRSHKRUESE TË PLANIT TË BIZNESIT
1. HISTORIKU I AKTIVITETIT EKZISTUES 
1.1 Aktiviteti tregtar aktual i aplikantit. 
- Përshkruani shkurtimisht aktivitetin ekzistues, përfshirë tregun e produktit peshkor dhe përcaktoni konsumatorët tuaj kryesorë.
- Përshkruani kontratat ekzistuese me blerësit. 
- Përshkruani konkurrentët tuaj kryesorë dhe pozicionin tuaj në treg.
- Përshkruani shkurtimisht sasinë e peshkut që do të prodhoni/peshkuar, vëllimin ekzistues të shitjeve dhe çmimet mesatare të marra. 
1.2 Struktura e pronësisë. 
- Shpjegoni dhe paraqisni një listë të shoqërive që kanë lidhje pronësie me aktivitetin/biznesin tuaj, të cilat janë të lidhura ngushtë me funksionimin e aktivitetit tuaj ekzistues nëse ka. 
1.3 Përshkrimi i burimeve të financimit. 
- Përshkruani dhe paraqisni garancitë financiare, që kanë lidhje me aktivitetin dhe që garantojnë zbatimin e detyrimeve të investimeve të marra përsipër. 
1.4 Niveli i punësimit. 
- Numri total i të punësuarve me kohë te plotë, si dhe numri i të punësuarve me kohë të pjesshme dhe sezonale.
- Përshkruani strukturën e drejtimit të biznesit. 
1.5 Performanca e aktivitetit për tri vitet e fundit, si dhe perspektiva e së ardhmes për biznesin në fjalë.
- Jepni përshkrime të nivelit të performancës financiare të kohëve të fundit. 
- Për bizneset e regjistruara në organet tatimore, analizoni shkurtimisht informacionin e bilancit dhe pasqyrës së ardhurave dhe shpenzimeve për tri vitet e fundit, që janë dorëzuar së bashku me formularin e aplikimit. 
- Në rast se individi/shoqëria nuk ka të dhëna të historikut financiar për të paraqitur për tri vitet e fundit, atëherë ai/ajo duhet të paraqesë çdo informacion të disponueshëm mbi veprimtaritë e biznesit (p.sh., të vitit të kaluar). 
- Në rast se aplikuesi nuk është i regjistruar pranë autoriteteve tatimore (në përputhje me legjislacionin në fuqi) ai mund ta lërë bosh këtë seksion. 
2. PROJEKTI I INVESTIMIT TË RI TË PROPOZUAR 
2.1 Paraqitni me një përshkrim të shkurtër një panoramë të përgjithshme të investimit të ri, si dhe shpjegoni arsyet tuaja përse dëshironi të merrni përsipër projektin. 
- Përshkruani shkurtimisht llojin e aktivitetit, procesin e prodhimit dhe rezultatet përfundimtare të pritshme aty ku është e mundur. 
- Shpjegoni synimin përse dëshironi të ndërmerrni këtë projekt. 
2.2 Analiza e tregut të prodhimit peshkor. 
Lutemi të merrni parasysh çështjet e mëposhtme nëse do të zhvillohet/paraqitet një produkt peshkor cilësor në bazë të investimit të ri: 
- Përshkruani natyrën dhe përmasat e tregut për produktin peshkor dhe përcaktoni konsumatorët tuaj kryesorë; 
- Çmimet e produktit peshkor që do të peshkohet/prodhohet krahasuar me tregun; 
- Përshkruani marrëveshjet e paraprake me blerësit për prodhimin peshkor të peshkuar/prodhuar si rezultat i investimit, nëse ka; 
- Përshkruani konkurrentët tuaj kryesore dhe se si keni ndërmend të konkurroni me ta. 
2.3 A keni kontrata ekzistuese apo parashikoni të lidhni kontrata për shitjen e produktit peshkor? 
- Përshkruani shkurtimisht kontratat ekzistuese apo ato potenciale në lidhje me investimin tuaj, nëse ka. 
2.4 Niveli i punësimit dhe aftësitë e nevojshme. 
- Shpjegoni cilat janë aftësitë e nevojshme për ta bërë këtë propozim të suksesshëm dhe se si ju synoni t’i siguroni këto aftësi. 
- Nëse synoni të punësoni staf të ri lutemi të përshkruani numrin, eksperiencën dhe kualifikimet që ata duhet të kenë. 
2.5 Legjislacioni i zbatueshëm për këtë investim.
- Rendisni legjislacionin që zbatohet për këtë aktivitet të zënies/prodhimit të peshkut dhe përshkruani hapat që ju do të ndërmerrni për të siguruar që aktiviteti juaj të jetë i pajtueshëm me të. 
- Evidentoni dhe përshkruani lejet/ licencat/certifikatat/ patentat etj., të nevojshme për zbatimin e investimin të ri dhe ushtrimin e aktivitetit. 
2.6 Përshkrim i riskut të investimit. 
- Identifikoni dhe përshkruani fushat kryesore të riskut brenda projektit tuaj dhe ndikimin që këto mund të kenë në suksesin e projektit të ri. 
- Përshkruani çfarë do të bëni ju për të zbutur/minimizuar ndikimin e këtyre risqeve. 
- Përshkruani ndikimet sociale të investimit të ri mbi aktivitetin tuaj dhe komunitetin e gjerë nëse ka. 
3. PËRSHKRIMI TEKNIK 
3.1 Teknologjia, procesi i prodhimit të propozuar dhe niveli i zënies/prodhimit të peshkut, kjo e lidhur/shprehur me efektivitetin në sasi peshku i peshkuar/prodhuar dhe i shitur. 
- Përshkruani teknologjinë që do të futet në përdorim, kapacitetin e saj, si dhe arsyet për të cilat ky kapacitet është përzgjedhur në lidhje me lëndët e para që keni në dispozicion (rasate peshku, rrjeta peshkimi etj.). 
- Përshkruani sasinë e peshkut që mund të peshkoni/prodhoni gjatë kryerjes së këtij investimi sipas viteve. 
- Nëse aktiviteti i zënies/prodhimit të peshkut kërkon kohë për të arritur që të shfrytëzohen me kapacitet të plotë, kjo duhet të shpjegohet në mënyrë të qartë. Për shembull, në vitin 1 pas nënshkrimit të kontratës, kapaciteti i shfrytëzuar është ____%, në vitin 2 arrin në ____% dhe në vitin 3 ____% e me radhë deri kur arrin shfrytëzimin e plotë të kapacitetit. Ky përshkrim duhet të përgatitet për mjetet e veglat që përdoren për zënien/prodhimin e peshkut, pajisjet dhe punimet e ndërtimit që propozohen. 
3.2 Ndërtimi/ rikonstruksioni nëse ka. 
- Paraqisni një përshkrim përmbledhës të ndërtimit/ rikonstruksionit të planifikuar. Ndërtimet/ rikonstruksionet duhet të jenë në përputhje me legjislacionin në fuqi për fushën e peshkimit/ akuakulturës dhe atë mjedisore. 
3.3 Pajisjet e nevojshme. 
- Paraqisni një listë të mjeteve/ veglave e pajisjeve të nevojshme që iu duhen për zhvillimin e aktivitetit të zënies/ prodhimit të peshkut. 
4. DETAJET FINANCIARE TË PROJEKTIT TË RI TË PROPOZUAR 
4.1 Përmbledhje e kostove dhe financimit. 
- Lutemi të paraqisni një përmbledhje të totalit të kostove të investimit të propozuar. 
4.2 Komente për parashikimin e të ardhurave dhe fitimit. 
- Fluksi i parave te pasqyrat financiare synon të tregojë performancën financiare në lidhje me investimet që do të kryhen. 
- Në rastet kur një aktivitet i zënies/ prodhimit të peshkut ekzistues do të zhvillohet me pritmërinë se do të krijojë të ardhura shtesë, është e nevojshme të paraqitet informacion financiar për aktivitetin ekzistues përpara investimit dhe më pas të planifikohen flukset financiare pas investimit. Kjo do t’ju lejojë të dalloni fazat përpara dhe pas dhe kështu të tregoni të ardhurat e krijuara nga investimi i ri apo nga përdorimi i teknologjive të reja në aktivitetin që do të kryeni. 
- Rezultatet e analizës së të ardhurave dhe analizës së shpenzimeve për investimin e aktivitetit të zënies/ prodhimit të peshkut për të cilin aplikoni për konkurrim publik, duhet të formojnë bazën për planifikimin e flukseve të reja të parave, që iu nevojiten për vazhdimësinë e këtij aktiviteti.

ANEKSI 2
KRITERET PËR KONKURRIMIN PUBLIK

I. Kriteret e konkurrimit, për të gjitha kategoritë ujore, janë:
a) Niveli i investimit, në raport të drejtë me kapacitetet dhe resurset e zonës ku do të zhvillohet aktiviteti;
b) Niveli i prodhimit (impakti i investimit i shprehur me sasinë e peshkut që do të peshkojë/prodhuar);
c) Niveli i punësimit.
Në rast klasifikimi me pikë të barabarta, eksperienca në aktivitetin për të cilin konkurrohet ka përparësi.
II. Nivelet e vlerësimit:
Nivelet maksimale të vlerësimit për të gjitha kategoritë ujore (NMax) 100 pikë
- Vlerësimi sipas kritereve:
a) Niveli i investimit (NV)  		40 pikë;
b) Niveli i prodhimit (NPr)  		30 pikë; 
c) Niveli i punësimit (NP)  		30 pikë.
III. Vlerësimi i aplikimeve:
NMax= NI + NPr + NP
ku:
NMax - janë pikët totale të vlerësimit të kritereve të pasqyruara në plan-biznes.
NI/NPr/NP - janë pikët për çdo kriter të vlerësuar (niveli i investimi/ niveli i prodhimit/ niveli i punësimit.

Pikët për çdo kriter përllogariten sipas formulës:
Vlera më e madhe e investimit/ prodhimit/ punësimit 		100 pikë
Vlera më e vogël e investimit/ prodhimit/ punësimit		X pikë

      Vlera më e vogël e investimit/ prodhimit/ punësimit      X 100
X (NI/NPr/NP) = --------------------------------------------------------------------------------
Vlera më e madhe e investimit (në lekë)

Niveli i investimit (NI) (max 40 pikë)
Vlera më e madhe e investimit (në lekë)      					40 pikë
Vlera më e vogël e investimit (në lekë)        					X pikë

                  Vlera më e vogël e investimit X 100
X(NI) = --------------------------------------------------------
                   Vlera më e madhe e investimit (në lekë)

Niveli i prodhimit (max 30 pikë)
Sasia më e madhe e peshkut të prodhuar (i deklaruar në plan-biznes)   30 pikë
Sasia më e vogël e peshkut të prodhuar (i deklaruar në plan-biznes)     X pikë       

         Sasia më e vogël e peshkut të prodhuar (i deklaruar në plan-biznes kv) X 100
X(NPr) = ------------------------------------------------------------------------------------------------------
                    Sasia më e madhe e peshkut të prodhuar (i deklaruar në plan-biznes kv)

Niveli i punësimit (max 30 pikë)
Numri maksimal i të punësuarve (i deklaruar në plan-biznes)   30 pikë
Numri minimal i të punësuarve (i deklaruar në plan-biznes)     X pikë

                   Numri minimal i të punësuarve (i deklaruar në plan-biznes) X 100
X(NP) = -----------------------------------------------------------------------------------------
  Numri maksimal i të punësuarve (i deklaruar në plan-biznes)

